ID-DEĊIŻJONI TAL-KUMMISSJONI
tad-9 ta' Lulju 2004
li temenda l-Anness E mad-Direttiva tal-Kunsill 91/68/KEE u l-Anness I mad-Deċiżjoni 79/542/KEE rigward l-aġġornament taċ-ċertifikati tas-saħħa mudell relatati ma' annimali bovini u kaprini
(innotifikata fid-dokument bin-numru C(2004) 1926)
(Test b'rilevanza għaż-ŻEE)
(2004/554/KE)
IL-KUMMISSJONI TAL-KOMUNITAJIET EWROPEJ,
Konformi mat-Trattat li jistabbilixxi l-Komunità Ewropea,
Konformi mad-Direttiva tal-Kunsill 72/462/KEE (1) tat-12 ta' Diċembru 1972 fuq problemi ta' saħħa u spezzjonijiet veterinarji ma' l-importazzjoni ta' annimali bovini, ovini u kaprini u majjali, laħam frisk jew prodotti tal-laħam minn pajjiżi terzi, u b'mod partikolari l-Artikolu 11(2) ta' din.
Konformi mad-Direttiva tal-Kunsill 91/68/KEE tat-28 ta' Jannar 1991 fuq kundizzjonijiet tas-saħħa ta' l-annimali li tirregola l-kummerċ intra-Komunitarju ta' annimali ovini u kaprini (2), u b'mod partikolari l-Artikolu 14 (2) ta' din,
Billi:
(1)
Il-mudell taċ-ċertifikat veterinarju għall-kummerċ intra-Komunitarju ta' annimali ovini u kaprini għat-tnissil hu stipulat bħala Mudell III ta' l-Anness E mad-Direttiva 91/68/KEE.
(2)
Il-mudell taċ-ċertifikat veterinarju għall-importazzjoni ta' annimali ovini u kaprini domestiċi minn pajjiżi terzi hu stipulat bħala “OVI-X” f'parti 2 ta' l-Anness I mad-Deċiżjoni tal-Kunsill 79/542/KEE tal-21 ta' Diċembru 1976 li jagħti lista ta' pajjiżi terzi jew partijiet minn pajjiżi terzi, u li jistipula l-kundizzjonijiet għaċ-ċertifikazzjoni veterinarja u tas-saħħa pubblika u ta' l-annimali, għall-importazzjoni fil-Komunità ta' ċerti annimali ħajjin u l-laħam frisk tagħhom (3)
(3)
F' konformità ma' Parti I ta' Kapitolu A ta' l-Anness VIII u Kapitolu E ta' l-Anness IX mar-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistipulaw regoli għall-prevenzjoni, il-kontroll u l-qirda ta' ċerti enċefalopatiji sponġiformi (4) trasmissibbli, ċerti kundizzjonijiet meħtieġa fil-kummerċ u fl-importazzjoni ta' annimali ovini u kaprini għat-tnissil ġew mibdula sabiex jirriflettu strateġija aktar vigoruża għall-qirda ta' l-isċrapie.
(4)
Hu neċessarju li ċ-ċertifikat tas-saħħa ta' l-annimali Mudell III fl-Anness E mad-Direttiva 91/68/KEE u ċ-ċertifikat mudell OVI X fl-Anness I mad-Deċiżjoni 79/542/KEE jiġu allineati mar-regoli aġġornati.
(5)
Id-Direttiva 91/68/KEE u d-Deċiżjoni 79/542/KEE għandhom għalhekk jiġu emendati skond dan.
(6)
Il-miżuri li tipprovdi għalihom din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
Il-Mudell III fl-Anness E mad-Direttiva 91/68/KEE hu sostitwit mit-test fl-Anness I ma' din id-Deċiżjoni.
Artikolu 2
Il-Mudell OVI-X f' PARTI 2 ta' l-Anness I mad-Deċiżjoni 79/542/KEE hu sostitwit mit-test fl-Annex II ma' din id-Deċiżjoni.
Artikolu 3
Din id-Deċiżjoni tidħol fis-seħħ mill-1 ta' Ġunju 2004.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, fid-9 ta' Lulju 2004.